Návrh

NARIADENIE VLÁDY 
Slovenskej republiky 

z ................ 2016

o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu 

	Vláda Slovenskej republiky podľa § 2 ods. 1 písm. e) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 607/2004 Z. z. nariaďuje:

§ 1
Predmet úpravy

(1)	Toto nariadenie vlády ustanovuje minimálne požiadavky na zaistenie bezpečnosti a ochrany zdravia zamestnancov pred rizikami súvisiacimi s expozíciou elektromagnetickému poľu s frekvenciou od 0 Hz do 300 GHz na pracovisku (ďalej len „expozícia elektromagnetickému poľu“) a na predchádzanie rizikám, ktoré vznikajú alebo môžu vznikať v súvislosti s expozíciou elektromagnetickému poľu.

(2)	Požiadavky ustanovené týmto nariadením vlády sa vzťahujú na priame a nepriame účinky krátkodobej expozície elektromagnetickému poľu na ľudský organizmus. Požiadavky ustanovené týmto nariadením vlády sa netýkajú účinkov v dôsledku ich dlhodobého pôsobenia ani rizík, ktoré môžu vznikať pri kontakte s neizolovaným vodičom.

(3)	Týmto nariadením vlády nie sú dotknuté opatrenia na zaistenie bezpečnosti a ochrany zdravia pri práci podľa osobitných predpisov.)

(4)	Definície pojmov na účely tohto nariadenia vlády sú uvedené v prílohe č. 1.

§ 2

Limitné hodnoty expozície a akčné hodnoty expozície

(1)	Limitné hodnoty expozície (LHE) pre zdravotné účinky, limitné hodnoty expozície (LHE) pre zmyslové účinky a akčné hodnoty expozície (AHE) sú uvedené v prílohách č. 2 a 3. 

(2)	Zamestnávateľ zabezpečí obmedzenie expozície zamestnancov elektromagnetickému poľu na limitné hodnoty expozície (LHE) uvedené v prílohách č. 2 a 3, ak odseky 4 a 5 neustanovujú inak. Dodržiavanie limitných hodnôt expozície (LHE) sa preukazuje postupmi na posudzovanie rizík, ktoré sú uvedené v § 3. Ak expozícia zamestnancov elektromagnetickému poľu prekročí limitné hodnoty expozície (LHE), zamestnávateľ bezodkladne prijme opatrenia v súlade s § 4 ods. 8.

(3)	Ak sa preukáže, že nie sú prekročené príslušné akčné hodnoty expozície (AHE) uvedené v prílohách č. 2 a 3, predpokladá sa, že sú splnené limitné hodnoty expozície (LHE) pre zdravotné účinky a limitné hodnoty expozície (LHE) pre zmyslové účinky. Ak expozícia prekročí príslušné akčné hodnoty expozície (AHE), zamestnávateľ vykoná opatrenia podľa § 4 ods. 2, pokiaľ posúdenie rizík podľa § 3 nepreukáže, že nie sú prekročené príslušné limitné hodnoty expozície (LHE) a že riziká pre zdravie a bezpečnosť je možné vylúčiť. 

(4)	Expozícia zamestnancov môže prekročiť

a)	dolné akčné hodnoty expozície (AHE) pre elektrické polia (príloha č. 2 tabuľka B1), ak je to odôvodnené praxou alebo technologickým procesom a ak nie sú prekročené limitné hodnoty expozície (LHE) pre zmyslové účinky (príloha č. 2 tabuľka A3) alebo ak
1.	nie sú prekročené limitné hodnoty expozície (LHE) pre zdravotné účinky (príloha č. 2 tabuľka A2),
2.	vzniku nadmerných elektrických výbojov a kontaktných prúdov (príloha č. 2 tabuľka B3) sa predchádza opatreniami podľa § 4 ods. 6,
3.	zamestnancom sa poskytnú informácie podľa § 5 ods. 2 písm. f),

b)	dolné akčné hodnoty expozície (AHE) pre magnetické polia (príloha č. 2 tabuľka B2) vrátane hlavy a trupu, ak je to odôvodnené praxou alebo technologickým procesom a ak nie sú prekročené limitné hodnoty expozície (LHE) pre zmyslové účinky (príloha č. 2 tabuľka A3) alebo 
1.	limitné hodnoty expozície (LHE) pre zmyslové účinky sú prekročené len dočasne,
2.	nie sú prekročené limitné hodnoty expozície (LHE) pre zdravotné účinky (príloha č. 2 tabuľka A2),
3.	pri výskyte prechodných príznakov podľa § 4 ods. 9 sa prijmú  opatrenia podľa tohto odseku, 
4.	zamestnancom sa poskytnú informácie podľa § 5 ods. 2 písm. f).

(5)	Expozícia zamestnancov môže prekročiť

a)	limitné hodnoty expozície (LHE) pre zmyslové účinky (príloha č. 2 tabuľka A1), ak je to odôvodnené praxou alebo technologickým procesom a ak
1.	prekročenie je len dočasné,
2.	nie sú prekročené limitné hodnoty expozície (LHE) pre zdravotné účinky (príloha č. 2 tabuľka A1),
3.	prijali sa opatrenia podľa § 4 ods. 7,
4.	pri výskyte prechodných príznakov podľa § 4 ods. 9 sa prijmú opatrenia podľa tohto odseku,
5.	zamestnancom sa poskytnú informácie podľa § 5 ods. 2 písm. f),

b)	limitné hodnoty expozície (LHE) pre zmyslové účinky (príloha č. 2 tabuľka A3 a príloha č. 3 tabuľka A2), ak je to odôvodené praxou alebo technologickým procesom a ak
1.	prekročenie je len dočasné,
2.	nie sú prekročené limitné hodnoty expozície (LHE) pre zdravotné účinky (príloha č. 2 tabuľka A2 a príloha č. 3 tabuľka A1 a A3),
3.	pri výskyte prechodných príznakov podľa § 4 ods. 9 sa prijmú opatrenia v súlade s týmto odsekom,
4.	zamestnancom sa poskytnú informácie podľa § 5 ods. 2 písm. f).

§ 3

Posudzovanie rizík z expozície elektromagnetickému poľu
	
(1)	Pri plnení povinností ustanovených v osobitných predpisoch1) zamestnávateľ posúdi všetky riziká vyplývajúce pre zamestnancov z expozície elektromagnetickému poľu, a ak je to potrebné, zabezpečí zmeranie alebo výpočet úrovne expozície zamestnancov elektromagnetickému poľu. 

(2)	Na posúdenie rizík zamestnávateľ identifikuje a posudzuje elektromagnetické polia na pracovisku, pričom zohľadňuje príslušné normy, postupy a odborné usmernenia. Tam, kde je to opodstatnené, sa posudzovanie expozície elektromagnetickému poľu môže vykonať s použitím údajov o úrovniach emisií a ďalších bezpečnostných údajov poskytovaných výrobcom zariadenia alebo distribútorom zariadenia podľa osobitného predpisu) vrátane posúdenia rizík, ak sa vzťahuje na podmienky expozície na pracovisku alebo na mieste inštalácie zariadenia.

(3)	Ak dodržiavanie limitných hodnôt expozície (LHE) nie je možné preukázať na základe dostupných informácií, expozícia zamestnancov elektromagnetickému poľu sa posúdi na základe meraní alebo výpočtov. Výsledky merania sa doplnia údajom o neistote merania podľa metrologickej praxe.

(4)	Posúdenie, meranie alebo výpočet expozície elektromagnetickému poľu vykonávajú právnické osoby alebo fyzické osoby - podnikatelia, ktoré majú na takúto činnosť vydané osvedčenie o odbornej spôsobilosti.) Údaje o úrovni expozície elektromagnetickému poľu získané na základe posudzovania, merania alebo výpočtu sa uchovávajú v písomnej forme 20 rokov od skončenia práce na pracovisku s expozíciou elektromagnetickému poľu.

(5)	Pri posudzovaní rizík expozície elektromagnetickému poľu zamestnávateľ zohľadňuje najmä
a)	úroveň, frekvenčné spektrum, trvanie a druh expozície elektromagnetickému poľu vrátane  jeho pôsobenia na telo zamestnanca a rozloženia poľa na pracovisku,
b)	limitné hodnoty expozície (LHE) pre zdravotné účinky, limitné hodnoty expozície (LHE) pre zmyslové účinky a akčné hodnoty expozície (AHE) podľa § 2 a príloh č. 2 a 3, 
c)	priame biofyzikálne účinky,
d)	vplyv na zdravie a bezpečnosť osobitných skupín zamestnancov, najmä 
1.	zamestnancov, ktorí majú implantované pasívne a aktívne implantovateľné zdravotnícke pomôcky ako napríklad kardiostimulátory a iné,
2.	zamestnancov, ktorí nosia na tele zdravotnícke pomôcky ako napríklad inzulínové pumpy a iné, 
3.	tehotné ženy a mladistvých,
e)	nepriame účinky,
f)	doplnkové vybavenie navrhnuté na zníženie úrovne expozície elektromagnetickému poľu,
g)	príslušné informácie získané výkonom zdravotného dohľadu podľa § 7,
h)	informácie poskytnuté výrobcom zariadenia, 
i)	ďalšie relevantné informácie týkajúce sa zdravia a bezpečnosti, 
j)	viaceré zdroje expozície elektromagnetickému poľu,
k)	súčasnú expozíciu elektromagnetickým poliam s viacerými frekvenciami.

(6)	Posúdenie, meranie alebo výpočet hodnôt expozície elektromagnetickému poľu sa nemusí vykonať na pracovných miestach, na ktorých sú zariadenia prístupné pre verejnosť, ak bolo vykonané posúdenie, meranie alebo výpočet expozície elektromagnetickému poľu podľa osobitného predpisu) a ak sú vylúčené zdravotné a bezpečnostné riziká. Ak sa zariadenie pre verejnosť používa predpísaným spôsobom a je v súlade so všeobecne záväznými právnymi predpismi, ktoré ustanovujú prísnejšie bezpečnostné úrovne ako úrovne ustanovené týmto nariadením vlády a ak sa nepoužíva iné zariadenie, je možné považovať požiadavky tohto nariadenia vlády za splnené.

(7)	Zamestnávateľ vypracuje posudok o riziku) a určí opatrenia, ktoré sa vykonajú podľa § 4. Ak v dôsledku povahy a rozsahu rizika súvisiaceho s elektromagnetickým poľom nie je potrebné ďalšie posúdenie rizík, zamestnávateľ túto skutočnosť uvedie v posudku o riziku spolu s odôvodnením.

(8)	Zamestnávateľ je povinný posudok o riziku v potrebnom rozsahu aktualizovať, najmä ak sa na pracovisku alebo v pracovných postupoch uskutočnili významné zmeny, ktoré by mohli spôsobiť neaktuálnosť tohto posudku, alebo ak výsledky zdravotného dohľadu ukázali, že je to potrebné.

§ 4
Opatrenia na odstránenie alebo zníženie rizík z expozície elektromagnetickému poľu

(1)	Riziká vyplývajúce z expozície elektromagnetickému poľu zamestnávateľ odstráni alebo zníži na najnižšiu dosiahnuteľnú úroveň predovšetkým pri zdroji elektromagnetického poľa. Prihliada pritom na technický pokrok a dostupnosť opatrení na odstránenie alebo zníženie expozície elektromagnetickému poľu. Zníženie rizík vyplývajúcich z expozície elektromagnetickému poľu je založené na všeobecných zásadách prevencie uvedených v osobitných predpisoch.) 

(2)	Ak posúdenie rizík preukáže prekročenie akčných hodnôt expozície (AHE) pre expozíciu elektromagnetickému poľu uvedenú v § 2 a v prílohách č. 2 a 3, pričom limitné hodnoty expozície (LHE) nie sú prekročené a bezpečnostné riziká je možné vylúčiť, zamestnávateľ zostaví a vykoná program technických opatrení alebo organizačných opatrení s cieľom predísť prekročeniu limitných hodnôt expozície (LHE). Pritom zohľadňuje najmä 
a)	iné metódy práce, ktoré sú spojené s nižšou expozíciou elektromagnetickému poľu,
b)	výber zariadenia emitujúceho slabšie elektromagnetické pole, 
c)	technické opatrenia na zníženie emisií elektromagnetického poľa; medzi takéto opatrenia patrí používanie kontaktných spínačov, štítov, tienení a ďalších podobných mechanizmov a zariadení na ochranu zdravia,
d)	vhodné opatrenia na obmedzenie prístupu alebo na zabránenie prístupu ako sú signály, značky, označenia, prekážky a iné,
e)	opatrenia a postupy na zvládnutie elektrických výbojov a kontaktných prúdov technickými prostriedkami a odbornou prípravou zamestnancov,
f)	vhodné spôsoby údržby pracovných prostriedkov, pracoviska a zariadení na pracovisku,
g)	stavebné a priestorové riešenie pracoviska,
h)	obmedzenie trvania a úrovne expozície elektromagnetickému poľu,
i)	dostupnosť účinných osobných ochranných pracovných prostriedkov.

(3)	Na základe posúdenia rizík podľa § 3 zamestnávateľ zostaví a vykoná program technických opatrení alebo organizačných opatrení na prevenciu rizík pre zdravie a bezpečnosť osobitných skupín zamestnancov a rizík súvisiacich s nepriamymi účinkami.

(4)	Zamestnávateľ prispôsobí opatrenia požiadavkám  osobitných skupín zamestnancov, a ak je to potrebné, aj jednotlivým posúdeniam rizík týkajúcich sa najmä zamestnancov, ktorí zamestnávateľovi ohlásili používanie implantovaných zdravotníckych pomôcok alebo inak používaných zdravotníckych pomôcok podľa § 3 ods. 5 písm. d), a tehotných žien, ktoré informovali zamestnávateľa o svojom tehotenstve. 

(5)	Na základe posúdenia rizík podľa § 3 zamestnávateľ určí pracoviská alebo pracovné miesta, na ktorých sú zamestnanci exponovaní elektromagnetickému poľu presahujúcemu akčné hodnoty expozície (AHE) alebo na ktorých to možno predpokladať. Tieto pracoviská alebo pracovné miesta sa podľa príloh č. 2 a 3 vymedzia, označia bezpečnostnými a zdravotnými označeniami a použijú sa výstražné značky;) prístup na ne sa obmedzí, ak je to technicky uskutočniteľné. Ak je prístup do týchto priestorov obmedzený z iných dôvodov a zamestnanci sú informovaní o rizikách súvisiacich s expozíciou elektromagnetickému poľu, nie je potrebné používať označenia a obmedzenia prístupu špecifické pre elektromagnetické pole.

(6)	Ak sa uplatňuje § 2 ods. 4 písm. a), zamestnávateľ prijme osobitné ochranné opatrenia, akými sú najmä praktický výcvik zamestnancov podľa § 5, používanie technických prostriedkov na uzemnenie alebo vyrovnávanie potenciálu, alebo používanie osobných ochranných pracovných prostriedkov ako napríklad izolačné topánky, rukavice, oblečenie a iné. 

(7)	Ak sa uplatňuje § 2 ods. 5 písm. a), zamestnávateľ prijme osobitné ochranné opatrenia, ako je kontrola pohybov zamestnancov a informovanie zamestnancov. 

(8)	Expozícia zamestnancov elektromagnetickému poľu nesmie prekročiť limitné hodnoty expozície (LHE) pre zmyslové účinky a limitné hodnoty expozície (LHE) pre zdravotné účinky, ak nie sú splnené podmienky podľa § 8 ods. 1 písm. a) alebo písm. c) alebo podľa § 2 ods. 4 alebo ods. 5. Ak aj napriek vykonaným opatreniam dôjde k prekročeniu limitných hodnôt expozície (LHE), zamestnávateľ bezodkladne vykoná opatrenia na zníženie expozície elektromagnetickému poľu pod limitné hodnoty expozície (LHE) a zmení alebo doplní preventívne opatrenia a ochranné opatrenia tak, aby nedošlo k jej opätovnému prekročeniu. Záznamy o zmenách ochranných a preventívnych opatrení zamestnávateľ uchováva v písomnej forme. 

(9)	Ak sa uplatňuje § 2 ods. 4 a 5 a ak zamestnanec ohlási výskyt prechodných príznakov, zamestnávateľ, ak je to potrebné, aktualizuje posudok o riziku a preventívne opatrenia. 

(10)	 Prechodné príznaky podľa odseku 9 môžu zahŕňať
a)	zmyslové vnemy a pôsobenie na činnosť centrálneho nervového systému hlavy spôsobené časovo premennými magnetickými poľami,
b)	účinky statických magnetických polí, ako sú závrate, nevoľnosť a iné.

§ 5
Informovanie a praktický výcvik zamestnancov

(1)	Zamestnávateľ zabezpečí podľa osobitného predpisu,) aby zamestnanci, ktorí sú pravdepodobne vystavení rizikám z expozície elektromagnetickému poľu, a zástupcovia zamestnancov pre bezpečnosť a ochranu zdravia pri práci) (ďalej len „zástupca zamestnancov pre bezpečnosť“) dostali primerané informácie a praktický výcvik súvisiaci s výsledkami posúdenia rizika z expozície elektromagnetickému poľu.

(2)	Informácie a praktický výcvik podľa odseku 1 sa týkajú najmä 
a)	opatrení vykonaných podľa § 4, 
b)	limitných hodnôt expozície (LHE) a akčných hodnôt expozície (AHE), súvisiacich rizík a prijatých preventívnych opatrení,
c)	možných nepriamych účinkov expozície elektromagnetickému poľu,
d)	výsledkov posúdenia, merania alebo výpočtu úrovne expozície elektromagnetickému poľu vykonaných podľa § 3, 
e)	rozpoznania príznakov možných nepriaznivých účinkov na zdravie a spôsobu ich ohlasovania, 
f)	možnosti vzniku prechodných príznakov a vnemov súvisiacich s pôsobením elektromagnetického poľa na centrálnu nervovú sústavu alebo periférnu nervovú sústavu, 
g)	podmienok, za ktorých majú zamestnanci nárok na lekársku preventívnu prehliadku vo vzťahu k práci,
h)	bezpečných pracovných postupov znižujúcich riziko v dôsledku expozície elektromagnetickému poľu na najnižšiu možnú mieru,
i)	osobitných skupín zamestnancov podľa § 3 ods. 5 písm. d) a § 4 ods. 3 a 4.

§ 6
Konzultácie a účasť zamestnancov

	Konzultácie a účasť zamestnancov a zástupcu zamestnancov pre bezpečnosť pri riešení problematiky bezpečnosti a ochrany zdravia pri práci s expozíciou elektromagnetickému poľu sa vykonávajú podľa osobitného predpisu.)

§ 7
Zdravotný dohľad 

(1)	Ak sa zistí prekročenie limitných hodnôt expozície (LHE) elektromagnetickému poľu alebo ak zamestnanec ohlási akýkoľvek nežiaduci vplyv alebo neočakávaný vplyv na zdravie, zamestnávateľ zabezpečí mimoriadnu lekársku preventívnu prehliadku vo vzťahu k práci v súlade s osobitným predpisom.) Ak sa zistia zmeny zdravotného stavu zamestnanca v súvislosti s expozíciou elektromagnetickému poľu, zamestnávateľ bezodkladne vykoná nové posúdenie rizík podľa § 3.

(2)	Zdravotná dokumentácia) sa uchováva 20 rokov od skončenia práce v riziku expozície elektromagnetickému poľu. Zamestnanec má na požiadanie prístup k svojej zdravotnej dokumentácii.)

§ 8
Výnimky

(1)	Bez toho, aby boli dotknuté požiadavky ustanovené v § 3, výnimku z ustanovenia § 2 je možné uplatňovať v týchto prípadoch:
a)	limitné hodnoty expozície (LHE) môžu byť prekročené, ak expozícia súvisí s inštaláciou, testovaním, používaním, vývojom, údržbou alebo výskumom zariadení určených na zobrazovanie pomocou magnetickej rezonancie pre pacientov v zdravotníctve; prekročenie limitných hodnôt expozície (LHE) je možné za podmienky, že
1.	posúdenie rizík vykonané podľa § 3 preukázalo prekročenie limitných hodnôt expozície (LHE),
2.	prijali sa najmodernejšie technické alebo organizačné opatrenia,
3.	okolnosti náležite odôvodňujú prekročenie limitných hodnôt expozície (LHE),
4.	zohľadnila sa charakteristika pracoviska, pracovného vybavenia alebo pracovných postupov a
5.	zamestnávateľ preukáže, že zamestnanci sú dostatočne chránení pred nepriaznivými účinkami na zdravie a proti bezpečnostným rizikám, pričom zabezpečí dodržiavanie pokynov na bezpečné používanie zdravotníckej pomôcky alebo zariadenia, ktoré výrobca poskytol podľa osobitného predpisu,) 
b)	rovnocenný alebo špecifickejší systém ochrany personálu, ktorý pracuje v operačných vojenských zariadeniach alebo sa zúčastňuje na vojenských činnostiach vrátane spoločných medzinárodných vojenských cvičení, je možné uplatňovať, ak je zabezpečená ochrana pred nepriaznivými účinkami na zdravie a pred bezpečnostnými rizikami, 
c)	za odôvodnených okolností, a len ak tieto okolnosti zostávajú náležite odôvodnené, v určitých odvetviach a pri určitých činnostiach, ktoré nespadajú do rozsahu pôsobnosti § 8 ods. 1 písm. a) a b), je možné povoliť dočasné prekročenie limitných hodnôt expozície (LHE); za náležite odôvodnené okolnosti sa považujú také okolnosti, ktoré spĺňajú tieto podmienky:
1.	posúdenie rizík vykonané podľa § 3 preukázalo prekročenie limitných hodnôt expozície (LHE),
2.	prijali sa najmodernejšie technické opatrenia alebo organizačné opatrenia,
3.	zohľadnila sa charakteristika pracoviska, prístrojového vybavenia alebo pracovných postupov a 
4.	zamestnávateľ preukázal, že zamestnanci sú dostatočne chránení pred nepriaznivými účinkami na zdravie a  bezpečnostnými rizikami okrem iného pomocou porovnateľných, špecifickejších a medzinárodne uznávaných noriem a usmernení.

(2)	 Žiadosť podľa odseku 1 obsahuje
a)	dôvod žiadosti o povolenie výnimky, ktorá obsahuje zohľadnenie špecifík pracoviska, vykonávanej práce a pracovných postupov, prístrojového vybavenia a iné, 
b)	počet zamestnancov, na ktorých sa výnimka vzťahuje, 
c)	posúdenie rizika, ktoré preukazuje prekročenie limitných hodnôt expozície (LHE), 
d)	opatrenia na ochranu zdravia a bezpečnosti  pri práci zamestnancov, na ktorých sa výnimka vzťahuje.

(3)	 Pri rozhodovaní o povolení a  zrušení výnimky sa postupuje podľa osobitného zákona.)

(4)	 Zamestnávateľ bezodkladne informuje príslušný orgán štátnej správy na úseku verejného zdravotníctva o zmene okolností, ktoré viedli k povoleniu výnimky. 

(5)	  Informácia o výnimkách podľa odseku 1 písm. b) a c) sa zasiela Európskej komisii podľa osobitného predpisu.) 

§ 9
Prevádzkový poriadok

Zamestnávateľ vypracuje prevádzkový poriadok, ktorý podlieha schvaľovaniu podľa osobitného predpisu) a ktorý obsahuje najmä
a)	posudok o riziku,
b)	zoznam zariadení, ktoré sú zdrojmi elektromagnetického poľa,
c)	pracovné postupy vrátane dĺžky trvania pre jednotlivé pracovné činnosti s expozíciou elektromagnetickému poľu,
d)	preventívne a ochranné opatrenia pre jednotlivé pracovné činnosti s expozíciou elektromagnetickému poľu,
e)	zakázané činnosti a manipulácie,
f)	zoznam osôb oprávnených pracovať so zdrojmi elektromagnetického poľa,
g)	spôsob informovania zamestnancov o rizikách spojených s vykonávaním práce a o rizikách s expozíciou elektromagnetickému poľu vrátane preventívnych a ochranných opatrení.

§ 10

 Správa o praktickom uplatňovaní tohto nariadenia vlády sa zasiela Európskej komisii každých 5 rokov.) 

§ 11
Zoznam preberaných právne záväzných aktov Európskej únie

Týmto nariadením vlády sa preberajú právne záväzné akty Európskej únie uvedené v prílohe č. 4.

§ 12
Zrušovacie ustanovenie

Zrušuje sa nariadenie vlády Slovenskej republiky č. 329/2006 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu v znení nariadenia vlády Slovenskej republiky č. 217/2008 Z. z. 

§ 13

	Toto nariadenie vlády nadobúda účinnosť 1. júla 2016.